Leikstjórinn sprengjuglaði Michael Bay vinnur nú hörðum höndum að þriðju myndinni í Transformers seríunni . Myndirnar um vélmenninn risavöxnu hafa notið alveg hreint gríðarlegra vinsælda um allan heim en önnur myndin , Transformers : Revenge of the Fallen , fékk vægast sagt slæma dóma . „ Hún var hálfgert klúður . Hún klikkaði á nokkrum lykilatriðum . “ sagði Bay í nýlegu viðtali við LA Times . „ Það stóra var verkfall handritshöfundanna . Við fórum inn í þá mynd með ekkert handrit og þetta var of stór mynd til að geta gert það . Við vorum í raun að púsla saman einhvers konar sögu en við höfðum ekki mikin tíma “ . Bay segir hina væntanlegu þriðju mynd í seríunni , Transformers : The Dark of the Moon , hinsvegar stórgóða kvikmynd sem mun gleðja marga þá sem hafa gagnrýnt Transformers kvikmyndabálkinn . En engu munaði að Bay hefði aldrei komið að þessu myndum , en þegar Steven Spielberg bað hann um að leikstýra fyrstu myndinni árið 2007 sagði Bay það fáránlega hugmynd . Eftir að hafa lesið sér til um persónurnar og söguna bakvið þær snérist honum hugur .